钦定古今图书集成/理学汇编/学行典/第066卷 > 荀子 > 《大略篇》
## 钦定古今图书集成/理学汇编/学行典/第066卷 > 荀子 > 《大略篇》

义与利者，人之所两有也。虽尧舜不能去民之欲利，
然而能使其欲利不克其好义也。虽桀纣亦不能去
民之好义，然而能使其好义不胜其欲利也。故义胜
利者为治世，利克义者为乱世。上重义则义克利，上
重利则利克义。故天子不言多少，诸侯不言利害，大
夫不言得丧，士不通财货。有国之君不息牛羊，错质
之臣不息鸡豚。冢卿不修币，大夫不为场园，从士以
上皆羞利而不与民争业，乐分施而耻积藏。